„ Alltaf getum við bændurnir kvartað yfir einhverju “ Þeir eru margir sem tengjast sveitum landsins og trúlega hefur ýmsum orðið til að hugsa út í það hvernig lífið í sveitinni gangi fyrir sig nú á haustdögum , eftir eitt mesta óþurrasumarið núna í seinni tíð . Blaðamaður Skessuhorns átti leið í gegnum gamla Kolbeinsstaðahrepp á dögunum og kom þá við í Mýrdal , en þar búa ung hjón , Gísli Þórðarson og Áslaug Guðbrandsdóttir . Það var reyndar bara Gísli sem var heima við þann daginn , Áslaug var að störfum í Laugargerðisskóla , þar sem hún vinnur í leikskólanum og sem skólaliði í grunnskóladeildinni . Tvö yngstu börnin af fjórum , Guðbrandur Tumi og Jóna María eru við nám í skólanum . Gísli var við smíðar úti í fjárhúsunum þegar blaðamann bar að garði og einmitt á þeirri stundu að spjalla í símanum við nágranna sinn Hauk í Hrauntúni , þar sem þeir voru að bollaleggja hvenær hugsanlega væri hægt að ná hánni . Þá var búið að rigna mikið í marga daga , en reyndar spáð þurru næstu dagana . „ Það má þó líklega segja um liðið sumar að þetta hafi ekkert verið ósvipað venjulegum sumrum hjá okkur hérna á þessu svæði . Oft hefur verið rigningarsamt hjá okkur , en nokkur síðustu sumur hafa reyndar verið mjög þurr . Bændur hafa síðustu ár borið sig illa yfir þurrkunum . Svo núna bera þeir sig illa yfir óþurrkatíð . Alltaf getum við bændurnir kvartað yfir einhverju , “ segir Gísli og hlær . Sjá viðtal við Gísla Þórðarson bónda í Mýrdal í gamla Kolbeinsstaðahreppi í nýjasta tölublaði Skessuhorns sem kom út á miðvikudaginn .